Бахъсэн къалэр зыгъэдахэхэм къахохъуэ
Бахъсэн къалэ администрацэм и утым щагъэуващ «Сэ Бахъсэн фIыуэ солъагъу» стелэр. Абы и щIыхькIэ къалэ администрацэм щэнхабзэмкIэ и къудамэм иригъэкIуэкIащ щIалэгъуалэр зыхэт махуэшхуэ.
ЩIыпIэ администрацэм и унафэщI Мамхэгъ Хьэчим зэхыхьэм кърихьэлIахэм защыхуигъазэм, къыхигъэщащ къалэм зэрызиужьыр, иужьрей зэманым абы и гъащIэм щIэуэ къыхыхьэ Iуэхугъуэхэм Бахъсэныр щIалэгъуалэм я къалэу зэрыщытым щыхьэт зэрытехъуэр. ЩIалэгъуалэр къеджащ къалэм теухуа усэхэм, къафэ дахэхэр ягъэзэщIащ, уэрэдхэр жаIащ.
«Республикэ. Ди зэхуэдэ Iуэху» жылагъуэ зэгухьэныгъэм и унафэщI ХьэкIуащэ Хьэжмуратрэ «Сэ фIыуэ солъагъу» проектыр зи жэрдэм Гузеевэ Индирэрэ щIалэгъуалэм жраIащ дэтхэнэ зыми и хэку цIыкIур фIыуэ зэрилъагъур псалъэрэ интернетым къралъхьэ сурэтхэмкIэрэ мыхъуу, IуэхукIи къигъэлъэгъуэфу, щызекIуэ уэрамым, щыпсэу унэм щекIуэкIхэм гулъытэ хуащIыфу щытын зэрыхуейр. «Ди Хэкур дэ ди пIэкIэ зыми фIыуэ илъагъунукъым, ди псэукIэри нэгъуэщIым тхуригъэфIэкIуэнукъым», — жаIащ абыхэм.
Тхьэхущынэ Ланэ.
